Faith, Zwane klou aan staat se huise | Netwerk24
Deur Jan de Lange 06 Mei 2018 00:01
Twee van oudpres. Jacob Zuma se naaste vertrouelinge in die kabinet weier glo om uit hul ampshuise in Pretoria te trek en nog een het vasgeskop nadat hy reeds uit moes gewees het.
Die departement van openbare werke het bevestig dat aanmaningsbriewe gestuur is aan David Mahlobo, voormalige minister van energie en van staatsveiligheid, Faith Muthambi, voormalige minister van die staatsdiens en administrasie, en Mosebenzi Zwane, voormalige minister van minerale bronne, waarin hulle gevra is om te trek.
Zwane en Muthambi, albei sleutelfigure in die ondersoeke na staatskaping deur die Guptas, het dit geïgnoreer en in die huise aangebly.
Mahlobo, wat as energieminister tot in die laaste week van sy ministerskap volgehou het dat Suid-Afrika 'n nuwe kernkragprogram sal moet aanpak, het gister by navraag "bewyse" gelewer dat hy reeds einde Maart uit sy ampswoning in Waterkloofrif, Pretoria, getrek het. Pres. Cyril Ramaphosa het sy kabinet op 26 Februarie geskommel.
Nuwe kabinetslede kan nie verblyf­reëlings tref nie.
Mahlobo het Rapport genooi om die ampswoning te gaan besoek. "Jy sal my nie daar kry nie," het hy gesê.
Zuma, wat drie ampswonings in Kaapstad, Durban en Pretoria tot sy beskikking gehad het, is volgens amptelike beleid daarop geregtig om ná sy bedanking vir 60 dae in een van dié ampswonings aan te bly.
"Oudpres. Zuma het gekies om in die ampswoning in Pretoria, Ma­hlamba Ndlopfu, aan te bly. Hy het die woning op 16 April ontruim," het die departement van openbare werke gister in 'n verklaring aan Rapport gesê.
Zuma se bedanking was op 14 Februarie.
Rapport het egter verneem dat van die ander nuwe kabinetslede in die kabinet van Ramaphosa sukkel om hul nuwe verblyfreëlings getref te kry weens die ministeriële huise wat steeds deur die afgedankte ministers beset word.
"Dis onverstaanbaar dat hulle só vasskop daarteen om te trek. Dit lyk asof dit een of ander vorm van protes of 'n uitdaging aan die gesag van die nuwe bewind in die regering is," het 'n administratiewe beampte, wat nie geïdentifiseer wil word nie, gesê.
Mahlobo was Saterdag ontsteld en het selfs 'n karweier en 'n eiendomsagent oorreed om aan Rapport te bevestig dat hy in Maart 'n huurkontrak gesluit en einde Maart uit sy ampswoning getrek het. Hy het glo met sy gesin in 'n ander huis in Brooklyn ingetrek.
Hy is oorspronklik van Nelspruit en het eiendom in die stad, maar wil graag hê sy kinders moet hul skoolloopbane in Pretoria voltooi.
Rapport het by die departement van openbare werke navraag gedoen. Thami Mchunu, woordvoerder, het weer benadruk dat Mahlobo nog nie die huis ontruim het nie. Hy is in April nog in 'n amptelike brief gevra om te trek.
Muthambi is ook gebel om te hoor waarom sy nie trek nie. "Ek is besig," het sy gesê en haar telefoon doodgedruk.